**RESYME` OG SPØRSMÅL FRA DAGENS TALE, DATERT 21.06.2020**

**v/ ungdomspastor Martine Aanensen**

**TEMA: Det store gjestebudet**

Teksten er hentet fra;

Luk.14.15-24

Rom. 3.9

1.Joh. 4.19

Jesus er i Jerusalem. Det er sabbat, jødenes høytidsdag, og Jesus er invitert av medlemmer i det «høye Råd». Han reagerer på deres atferd og forteller derfor denne lignelsen som handler om ydmykhet. Den forteller oss at det er sendt ut en invitasjon til alle mennesker om en relasjon med Gud selv.

Jesus gjorde Gud synlig ved å leve i fellesskap med de mennesker han møtte. Vi er alle invitert til fellesskap med Gud og hver enkelt må selv ta imot invitasjonen. Rådet i Jerusalem forsto ikke at de var syndere på lik linje med alle andre. Derfor gikk invitasjonen videre til de av lavere rang. De forsto at de hadde feil og mangler og innså at de trengte Guds omsorg.

Evangeliet sier at vi er ufullkomne (Rom.3.9). Vi er alle sårbare og trenger å erkjenne det. Vi er alle like for Gud og det handler om å bli tatt imot som den man er hos Gud.

Vi er alle skapt i Guds bilde. Det betyr at vi har fellesskap med alle mennesker, også dem man ikke liker. Som kristne utfordres vi til å være rause og inkluderende og gi plass til andre i vårt fellesskap.

 Mange trenger å kjenne på at det er plass til dem i våre liv, i vårt fellesskap. Vi må være de armene som viser at vi tar dem imot, og sammen kan vi erfare at vi alle trenger Guds nåde, for at vi kan finne hvile i våre ufullkomne liv.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.